STATUTUL

ASOCIAŢIEI

Clusterul de Energii Sustenabile din România ROSENC

Romanian Sustainable Energy Cluster ROSENC

Art. 1. PREAMBUL

Asociaţia se constituie şi funcţionează ca persoană juridică de drept privat fără scop patrimonial conform prezentului Statut şi a Ordonanţei Guvernului României nr. 26/2000. Asociaţii, în temeiul O.G. nr. 26/2000 constituie prezenta Asociaţie punând în comun o contribuţie materială, cunoştinţele şi aportul lor pentru realizarea scopului Asociaţiei.

Art. 2. DENUMIRE

2.1. Denumirea Asociaţiei este “Clusterul de Energii Sustenabile din România ROSENC (Romanian Sustainable Energy Cluster ROSENC)”. 
2.2. Asociaţia  se identifică şi sub abrevierea (acronimul) „ROSENC”, denumire ce poate fi întrebuinţată în siglă, antet, corespondenţă, anunţuri, publicaţii sau orice alte documente provenite de la aceasta. Asociaţia are ştampilă şi însemne proprii.
Art. 3. FORMA JURIDICĂ 

Asociaţia este persoană juridică română, de drept privat fără scop patrimonial, neguvernamentală, non-profit, apolitică şi independentă, care funcţionează potrivit legislaţiei române şi prezentului Statut.

Art. 4. SEDIUL 

Sediul Asociaţiei este în România, Timişoara, Judeţul Timiş, Timişoara, Piața Victoriei, nr.3, camera 8, etajul 1, el putând fi schimbat prin Hotărârea Adunării Generale şi respectarea procedurii prevăzute de O.G. nr. 26/2000. Asociaţia, îşi va putea constitui filiale sau sucursale, acestea din urmă fiind fără personalitate juridică.

Art. 5. DURATA 

Durata pentru care se constituie Asociaţia este nelimitată în timp.

Art. 6. SCOPUL ASOCIAŢIEI 

Scopul Asociaţiei îl reprezintă promovarea României, a Regiunii Vest şi a judeţului Timiș, pe termen lung, ca lider în sectoarele energiilor regenerabile, eficientei energetice şi noilor energii sustenabile şi participarea în reţelele internaţionale ca partener sau coordonator de proiecte pentru creşterea competitivităţii organizaţiilor din asociaţie, prin cooperare naţională şi internaţională. 
Art. 7. OBIECTIVELE ASOCIAŢIEI :

a) Promovarea şi participarea la elaborarea politicilor, managementului şi ingineriei competitivităţii integrate în domeniul energiei sustenabile;
b) Promovarea şi dezvoltarea competitivă a următoarelor domenii: cercetare, educație, inovare, producţie, comercializare şi utilizare eficientă a energiei din surse convenţionale, a energiei din surse regenerabile şi a noilor tehnologii energetice sustenabile:

· producţia de energie ecologică / verde prin valorificarea potenţialului şi resurselor regenerabile existente, hidroenergie produsa prin micro-hidrocentrale, energie geotermală şi pompe de căldură, biocombustibili, pile cu hidrogen şi pile de combustie, alte tipuri de energie sustenabilă ce vor fi dezvoltate in viitor;

· cercetarea-dezvoltarea si inovarea in domeniul de activitate al clusterului;

· promovarea tehnologiilor inovative şi sustenabile, a eficienţei energetice în domeniul construcţiilor clădirilor, administrării şi întreţinerii acestora, a materialelor şi echipamentelor, managementul fluxului de materiale, valorificarea deşeurilor;

· dezvoltarea sectorului de afaceri din domeniul energiei, prin sprijinirea sectorului de inovare, producţie a echipamentelor si tehnologiilor energetice, stimularea cererii pieţei la toate categoriile de utilizatori.  

c) Reprezentarea intereselor membrilor Asociatiei
d) Sprijinea dezvoltării firmelor din domeniu, înfiinţării noilor firme şi atragerea de investiţii noi în domeniul economic de interes.
Art. 8 DOMENIILE DE ACTIUNE ALE ASOCIAŢIEI : 
a) Elaborarea şi implementarea strategiei de competitivitate a clusterului;

b) Elaborarea şi/sau implementarea de proiecte cu finanţare europeana; naţională și/sau din surse terţe cu scopul de a dezvolta clusterul si a realiza progresul entităților componente ale Asociaţiei;

c) Promovarea și realizarea de parteneriate public-private în domeniul(iile) de interes al asociaţiei;
d)  Asigurarea diseminării informaţiilor privind progresul tehnologic si a instruirii profesionale continue a membrilor clusterului;

e) Desfăşurarea unor acţiuni de lobby (promovare) pe lângă instituţiile guvernamentale, în vederea adoptării de acte normative în domeniul de activitate al clusterului;

f) Desfăşurarea unor acţiuni de lobby (promovare) pe lângă persoane fizice sau juridice a căror participare în cadrul clusterului ar putea aduce beneficii acestuia;

g) Asigurarea unei infrastructuri corespunzatoare dezvoltarii clusterului;

h) Capacitarea autorităţilor publice locale pentru susţinerea dezvoltării clusterului;

i) Stabilirea şi  dezvoltarea relaţiilor de colaborare între firme membre ale clusterului într-un climat de afaceri propice, respectând regulile concurenţei loiale, prin mijloace proprii cât şi prin efortul membrilor;

j) Colaborarea cu instituţiile guvernamentale naţionale şi internaţionale pentru a facilita misiunile economice şi vizitele de afaceri in domeniul de activitate al clusterului, în vederea dezvoltării colaborării economice reciproc avantajoase;

k) Identificarea grupurilor de interese specifice din interiorul clusterului şi organizarea acestora pentru derularea de programe şi proiecte specifice în domenii de interes, care să faciliteze colaborarea în cadrul clusterului si in afara acestuia;

l) Elaborarea şi exploatarea unui sistem informaţional comun şi derularea unor proiecte complementare comune;

m) Susţinerea şi promovarea înfiinţării megaclusterelor (clustere de clustere) şi a reţelelor de firme de succes în Uniunea Europeana;

n) Susţinerea şi promovarea activităţilor de cercetare şi inovare ale agenţilor economici în zonă, facilitând transferul de politici, management, tehnologie avansată;

o) Organizarea de evenimente tehnico-economice cu impact major în mediul de afaceri şi socio-cultural;

p) Promovarea surselor noi şi regenerabile de energie pe piaţa naţională şi regională;

q) Promovarea realizării unor lucrări/investiţii în domeniul infrastructurii energetice care să ţină seama de programele Uniunii Europene, cele naţionale şi regionale;

r) Managementul unor structuri de promovare si susţinere a afacerilor din domeniul specific de interes al asociaţiei;

s) Promovarea si armonizarea activităţilor comune în domeniul de protecţie a mediului;

t) Crearea si promovarea brand-ului pentru cluster;

u) Organizarea cadrului de colaborare între membrii clusterului prin creşterea volumului schimburilor de informaţii, prin implementarea unei conexiuni permanente între bazele de date şi promovarea constantă a relaţiilor de afaceri între firme;

v) Informarea publicului larg cu privire la domeniul energiei provenite din surse regenerabile;

w) Oferirea de consultanţă şi asistenţă pentru membri Asociaţiei şi pentru terţi, contra unei taxe diferenţiate în funcţie de beneficiarul acestor servicii, respectiv membru sau nemembru al Asociatiei;

x) Asocierea cu alte organizaţii din ţară şi din străinătate;

y) Desfăşurarea unor activităţi comerciale generatoare de venituri, cu caracter accesoriu;

z) Alte activităţi care să asigure realizarea scopului şi a obiectivelor Asociaţiei.

Art. 9. PATRIMONIUL ASOCIAŢIEI

Patrimoniul Asociaţiei se constituie iniţial cu suma totală de 52.000 lei provenită din libera alegere şi egala subscriere a Membrilor fondatori. 

Art. 10. VENITURILE ASOCIAŢIEI 

10.1. Veniturile Asociaţiei provin din: cotizaţiile membrilor, obligaţii la plata acestora; taxele de intrare achitate de Membrii asociaţi; dobânzile şi dividendele rezultate din plasarea sumelor disponibile, în condiţiile legii; dividendele societăţilor comerciale înfiinţate de către Asociaţie sau la care Asociaţia este asociată sau acţionară; donaţii, sponsorizări sau legate; resurse atrase de la bugetul de stat şi/sau de la bugetele locale; venituri din participarea la proiecte-programe şi din activitatea de implementare a acestora; venituri realizate din activităţi economice directe; alte venituri provenind din activităţi desfăşurate conform legii şi în conformitate cu scopul şi obiectivele Asociaţiei.

10.2. Folosirea mijloacelor materiale şi băneşti se face corespunzător hotărârii Adunării Generale.

10.3. Asociaţia are dreptul de a refuza orice donaţie, legate sau contribuţie în cazul în care acestea sunt oferite în termeni inacceptabili sau care contravin scopului Asociaţiei.

10.4. Cuantumul cotizaţiei lunare şi cel al taxei de intrare vor fi stabilite anual, în prima şedinţă a Adunării generale ordinare a Asociaţiei.

10.5. Cotizaţia lunară va fi achitată trimestrial până în data de 30 a primei luni din fiecare trimestru.

Art.11. MEMBRII 

11.1. Toţi membrii, cu excepţia celor de onoare, sunt obligaţi la plata cotizaţiei lunare. 

11.2. În categoria membrilor Asociaţiei sunt cuprinşi:

1. Membrii fondatori;

2. Membrii asociaţi;

3. Membrii cotizanţi fără drept de vot;

4. Membrii de onoare;

1. Membrii fondatori ai Asociaţiei sunt persoanele fizice şi juridice semnatare ale prezentului Statut, ce beneficiază de drept de vot în cadrul Adunării Generale. 

2. Membrii asociaţi sunt persoanele fizice şi juridice care dobândesc calitatea de membru al Asociatiei ulterior constituirii acesteia prin hotărârea luată cu majoritate de voturi a Adunării Generale şi care dobândesc drept de vot în cadrul acesteia în schimbul achitării unei taxe de intrare.

3. Membrii cotizanţi fără drept de vot, sunt persoanele fizice şi juridice care dobândesc calitatea de membru al Asociaţiei ulterior constituirii acesteia prin hotărârea Adunării Generale şi care nu beneficiază de drept de vot în cadrul acesteia. 

4. Membrii de onoare sunt persoanele fizice şi juridice care dobândesc acest statut în baza hotărârii Adunării Generale în considerarea unor contribuţii deosebite, la iniţiativa Consiliului Director sau a unui Membru fondator ori asociat, nefiind obligaţi la plata cotizaţiei lunare şi nebeneficiind de drept de vot în cadrul Adunării Generale.

11.3. Calitatea de membru al Asociaţiei va fi exercitată de către persoana ce reprezintă în mod legal persoana juridică, cu condiţia ca aceasta să fie mandatată de propria organizaţie. 

11.4. Calitatea de Membru asociat şi Membru cotizant fără drept de vot se dobândeşte prin admiterea unei cereri de înscriere adresată Adunării Generale, precum şi achitarea taxei de intrare în cazul Membrilor asociaţi. 

Art.12. DREPTURILE MEMBRILOR:

· toţi membri au dreptul să participe la şedinţele Adunării Generale, să ridice probleme şi să ia parte la dezbateri atât în ceea ce priveşte activitatea Asociaţiei cât şi a problemelor de interes pentru aceasta; 
· Membri fondatori şi Membri asociaţi au dreptul să voteze în Adunarea Generală; 
· Membri fondatori şi Membri asociaţi au dreptul să fie aleşi în Consiliul Director după expirarea primului mandat in care sunt aleși doar Membrii fondatori; 

· Membri fondatori şi Membri asociaţi au dreptul să fie aleşi în funcţia de Preşedinte al Asociaţiei;
· toţi membri au dreptul să beneficieze de serviciile şi activităţile pe care Asociaţia le desfăşoară pentru membrii;
· toţi membri au dreptul să utilizeze calitatea de membru pentru promovarea imaginii proprii, pe baza regulilor stabilite în manualul de identitate specific al Asociaţiei;
· toţi membri au dreptul să li se reprezinte, apere şi promoveze interesele;
· toţi membri au dreptul sa se retragă din Asociaţie la cererea lor; 

· membrii cotizanţi fără drept de vot au dreptul să devină membri asociaţi prin achitarea taxei de intrare.

Art.13. OBLIGATILE MEMBRILOR:

· să respecte Statutul Asociaţiei, precum şi orice alte regulile stabilite de Asociaţie;
· să-şi achite la termen îndatoririle faţă de Asociaţie, respectiv cotizaţia lunară, iar în cazul Membrilor asociaţi şi a taxei de intrare;

· să-şi aducă aportul la realizarea scopului şi obiectivelor Asociaţiei; 
· să respecte hotărârile Adunării Generale şi ale Consiliului Director;
· să promoveze interesele Asociaţiei;

· să nu întreprindă acţiuni care prin natura lor pot leza imaginea Asociaţiei;

Art.14. SANCTIUNI

14.1. Renunţarea la calitatea de membru se va face prin cerere scrisă adresată Consiliului Director cu cel puţin o lună înainte de ziua retragerii sale din Asociaţie. 

14.2. Excluderea unui membru va fi hotărâtă de Adunarea Generală. 

14.3. Cauzele excluderii pot fi:

· nerespectarea prevederilor Statutului, a hotărârilor Adunării Generale şi a Consiliului Director;

· neplata cotizației mai mult de 3 luni consecutiv;

· săvârşirea unor fapte care aduc sau pot aduce atingere gravă imaginii clusterului;

14.4. Membrii excluşi, nu pot pretinde restituirea contribuţiilor aduse în Asociaţie.

Art.15. ORGANELE DE CONDUCERE 

Organele de conducere ale Asociaţiei sunt: 

· Adunarea Generală

· Consiliul  Director şi 

· Preşedintele.

Art.16. ADUNAREA GENERALĂ

16.1. Adunarea Generală  este organul suprem de conducere al Asociaţiei. Adunarea generală este alcătuită la momentul constituirii sale din totalitatea Membrilor fondatori, iar ulterior, cu începere de la momentul admiterii primului Membru asociat, din totalitatea Membrilor fondatori şi a Membrilor asociaţi cu taxa de intrare achitată. Membrii cu drept de vot, pot participa la Adunarea Generală şi îşi pot exercita dreptul de vot numai dacă au achitat la zi cotizaţia lunară. La Adunarea generală pot participa, potrivit dispoziţiilor art. 12 din Statut şi membrii cotizanţi fără drept de vot şi membrii de onoare, fără drept de vot.

16.2. Adunarea Generală are următoarele atribuţii esenţiale:

a) stabilirea strategiei şi a obiectivelor generale ale Asociaţiei;

b) aprobarea bugetului de venituri şi cheltuieli şi a situaţiei financiare anuale;

c) alegerea şi revocarea membrilor Consiliului Director şi stabilirea atribuţiilor fiecărei funcţii;

d) alegerea şi revocarea Preşedintelui, a Directorului Executiv si a Secretarului Asociaţiei;

e) numirea şi revocarea organului de control financiar intern al Asociaţiei;

f) modificarea Actului Constitutiv şi a Statutului;

g) înfiinţarea de filiale, sucursale, puncte de lucru şi reprezentanţe;

h) validează admiterea membrilor, validarea excluderii şi retragerii membrilor;

i) ratificarea hotărârilor Consiliului Director;

j) dizolvarea şi lichidarea Asociaţiei şi stabilirea destinaţiei bunurilor rămase după lichidare;

k) stabilirea cuantumului cotizaţiilor şi a taxei de intrare, precum şi modificarea  cuantumului acestora;

l) conferirea calităţii de Membru de onoare;

m)  aprobarea Regulamentului de funcţionare al Consiliului Director;

n) aprobarea majorării sau diminuării patrimoniului, precum şi a schimbării sediului;

o) aprobarea asocierii cu alte organizaţii şi a cooperării cu instituţii naţionale şi internaţionale;

p) aprobarea organigramei şi politicii de personal ale Asociaţiei;

q) orice alte atribuţii prevăzute în lege.

16.3. Adunarea Generală se întruneşte cel puţin o dată pe an şi are drept de control asupra Consiliului Director şi a organului de control financiar intern al Asociaţiei.

Art. 17. CONVOCAREA ADUNĂRII GENERALE

17.1. Adunarea Generală va fi convocată de către Preşedintele Asociaţiei, de către majoritatea calificată (2/3 sau 2/3 plus 1) dintre membrii Consiliului Director ori dintre membrii Adunării Generale in forma scrisa.

17.2. Ordinea de zi a Adunărilor Generale ordinare va include şi rapoartele de activitate ale membrilor învestiţi cu funcţii la nivelul Asociaţiei, ale Consiliului Director şi ale organului de control financiar.

17.3. Convocarea va cuprinde locul, data şi ordinea de zi şi va fi efectuată prin fax, E-mail şi corespondenţă, cu minim 15 zile calendaristice înainte de data şedinţei. 

17.4. Dacă la prima convocare nu se întruneşte cvorumul necesar aceasta se reconvoacă după 7 zile calendaristice in acelaşi loc si la aceeaşi ora.

17.5. Dacă la  a doua convocare nu se întruneşte cvorumul necesar aceasta îşi va desfăşura lucrările cu membrii prezenţi ce fac parte din Adunarea Generală.

17.6. Adunările Generale Extraordinare se convoacă ori de câte ori Consiliul Director apreciază că este necesar, la solicitarea motivată a organului de control financiar al Asociaţiei sau a cel puţin o treime din numărul membrilor Asociaţiei.

17.7. Adunarea Generală este statutară în prezenţa majorităţii simple a membrilor săi, din care cel puțin 14 membri fondatori, reprezentând 50%+1, să își exprime votul.

Art. 18. HOTĂRÂRILE ASOCIAŢIEI
18.1. Hotărârile Asociaţiei vor fi luate cu votul majorităţii calificate a membrilor Adunării Generale cu drept de vot, din care cel puțin 50%+1 din voturile exprimate ale membrilor fondatori.

18.2. Hotărârile luate de Adunarea Generală, în limitele legii şi ale Statutului sunt obligatorii pentru toţi membrii Asociaţiei, inclusiv pentru cei care nu au participat la Adunare sau au votat împotrivă. În cazul în care unul din Membrii fondatori sau Membrii asociaţi nu poate participa efectiv la Adunarea Generală, acesta poate mandata în scris un alt Membru fondator sau asociat să îi reprezinte interesele în Adunarea Generală, acesta putând să  reprezinte prin mandat scris un număr maxim de alţi doi Membrii fondatori sau asociaţi.
18.3. Membrul fondator sau Membrul asociat care, într-o anumită problemă supusă Adunării Generale, este interesat personal sau prin soţul său, ascendenţii sau descendenţii săi, rudele în linie colaterală sau afinii săi până la gradul al patrulea inclusiv nu va putea lua parte la deliberare şi nici la vot, fiind răspunzător de daunele cauzate Asociaţiei, dacă fără votul său nu s-ar fi putut obţine majoritatea cerută. 
Art.19. CONSILIUL DIRECTOR 

19.1. Consiliul Director este organul de conducere şi de administrare al Asociaţiei şi este alcătuit din 26 persoane, ca reprezentanţi legali ai Membrilor fondatori sau asociaţi ai acesteia, mandatul lor fiind de 4 ani, cu posibilitatea de a fi prelungit pe noi perioade. 

19.2. În cazul în care unul din membrii Consiliului Director nu poate participa efectiv la ședinţe, acesta poate mandata în scris un alt membru al Consiliului Director să îi reprezinte interesele în acest for de conducere. Un membru al Consiliului poate reprezenta prin mandate scris un număr maxim de alţi doi membrii.

19.3. Consiliul Director asigură punerea în executare a hotărârilor Adunării Generale, exercitând următoarele atribuţii esenţiale:

a) prezintă Adunării Generale raportul de activitate pe perioada anterioară, executarea bugetului de venituri şi cheltuieli, situaţia financiară anuală, proiectul bugetului de venituri şi cheltuieli şi programul anual de acţiuni al Asociaţiei;

b) hotărăşte admiterea membrilor;

c) încheie acte juridice, în numele şi pe seama Asociaţiei conform mandatului primit de la Adunarea Generală;

d) propune spre aprobare organigrama şi politica de personal ale Asociaţiei;

e) gestionează patrimoniul Asociaţiei conform celor convenite de Adunarea Generală;

f) hotărăşte desfăşurarea de activităţi lucrative;

g) propune Adunării Generale modificarea Statutului;

h) propune Adunării Generale eventuala asociere, afiliere la organizaţii similare din ţară sau străinătate;

i) propune înscrierea de Membrii de onoare;

j) ţine evidenţa tuturor activităţilor desfăşurate în vederea realizării scopului şi a obiectului de activitate al Asociaţiei;

k) propune retragerea calităţii de membru al Asociaţiei, prin excluderea acestuia;

l) îndeplineşte orice alte atribuţii prevăzute în Statut sau stabilite de Adunarea Generală;

m) poate delega din atribuţiile sale Preşedintelui Asociaţiei;

n) desemnează cei doi Vicepreşedinti ai Asociaţiei pentru cel puţin doua mandate;

o) desemnează Secretarul Asociaţiei.

19.4. Consiliul Director se întruneşte lunar sau ori de câte ori este necesar, la convocarea Preşedintelui Asociaţiei, funcţionând pe baza unui Regulament propriu aprobat de Adunarea Generală in maximum 30 de zile de la înființarea Asociației. In cadrul acestui Regulament se vor stabili structura si functiunile Consiliului Director.

19.5. Consiliul Director, respectiv fiecare membru al acestuia, sunt personal răspunzători pentru toate daunele produse din culpa sa în exercitarea funcţiei, atât faţă de terţi, cât şi faţă de Asociaţie. 

19.6. Consiliul Director poate lua hotărâri valide prin exprimarea majorităţii simple a membrilor săi şi cu votul majorităţii calificate din numărul celor care şi-au exprimat în mod valabil votul. Exprimarea votului poate fi realizată prin vot fizic, prin fax cu confirmare de primire, prin E-mail cu confirmare de primire sau teleconferinţă.
19.7. Consiliul Director va putea stabili anumite obligaţii pentru fiecare membru al Asociaţiei şi va putea împuternici şi persoane care nu au calitatea de membru al său pentru a exercita anume atribuţii, însă numai cu condiţia aprobării prealabile a respectivei măsuri de către Adunarea Generală.

Art.20. PREŞEDINTELE ASOCIAŢIEI

20.1. Preşedintele Asociaţiei este şi Preşedintele Consiliului Director.

20.2. Preşedintele angajează organizaţia în raporturile cu terţii faţă de care o şi reprezintă. Preşedintele poate delega o parte din atribuţiile sale membrilor Consiliului Director, sau altor persoane cu funcţii executive în Asociaţie.

20.3. Preşedintele Asociaţiei va fi ales prin hotărârea Adunării Generale dintre membrii Asociaţiei, pe o perioadă de 4 ani.

20.4. Preşedintele Asociaţiei are următoarele atribuţii:

a) reprezintă Asociaţia in relaţiile cu terţii;
b) convoacă si prezidează şedinţele Consiliul Director si cele ale Adunării Generale;
c) propune Consiliului Director aprobarea organigramei Asociaţiei, politica de personal şi salarizare;
d) propune Adunării Generale numirea si revocarea din funcţie a Directorului Executiv si a Secretarului Asociaţiei;

e) propune spre aprobarea Adunării Generale proiectele cu finanţare nerambursabilă din domeniul de activitate specific al asociaţiei, la care ROSENC doreşte să fie Beneficiar;

f) este responsabil pentru punerea în aplicare a deciziilor Adunării Generale;

g) are calitatea reprezentării în justiţie;

h) asigură respectarea Statutului şi urmăreşte îndeplinirea obligaţiilor membrilor asociaţi.

i) exercită  funcţia de ordonator principal  de credite;

j) reprezintă Asociaţia faţă de terţi, asociaţi, şi în raporturile cu autorităţile publice, cu persoanele  fizice şi juridice din ţară şi străinătate, cu alte organisme din ţară şi străinătate;

k)  îndeplineşte orice alte atribuţii stabilite de Adunarea Generala.
20.5. Presedintele ales pentru primul mandat este domnul DIMECA Radu Dragoş, cetăţean român, domiciliat în România, jud. Timiş, Timişoara, str. Vasile Lucaciu, nr.19, identificat prin CI TM 183820, CNP 1571128354735.

Art. 21.  VICEPREŞEDINTELE
Functia de Vicepresedinte va fi detinuta de cate doi membri ai Consiliului Director prin rotatie pentru o perioada de 4 luni, alesi prin votul Consiliului Director. Primul mandat incepe din data de 01.06.2011.
Art. 22. DIRECTORUL ASOCIAŢIEI

22.1. Directorul Asociaţiei are funcţie executivă, de management, având atribuţii stabilite prin Statut, prin hotărârile Adunării Generale şi ale Consiliului Director, prin deciziile Președintelui şi înscrise în contractul de management încheiat cu Asociaţia. 

22.2. Directorul Asociaţiei este numit pe perioada determinată.

22.3. Eliberarea din funcţie se face în condiţiile contractului de management sau pentru neîndeplinirea indicatorilor de performanţă precizaţi în respectivul contract.

Art. 23. CONTROLUL FINANCIAR INTERN 

23.1. Controlul financiar intern al Asociaţiei este asigurat de către un membru desemnat de Adunarea Generală a Asociaţiei.

23.2. În realizarea competenţei sale, organul de control financiar intern al Asociaţiei îndeplineşte următoarele atribuţii:

a) verifică modul în care este administrat patrimoniul Asociaţiei;

b) întocmeşte rapoarte şi le prezintă Consiliului Director şi Adunării Generale;

c) poate participa la şedinţele Consiliului Director şi Adunării Generale fără drept de vot;

23.3. Mandatul organului de control financiar este de  2 ani, acesta putând fi prelungit pe noi perioade.

23.4. Organul de control financiar controlează gestiunea Asociaţiei, verifică executarea bugetului şi toate operaţiunile economico-financiare ale Asociaţiei. Verificarea se va face cel puţin trimestrial.

23.5. Membrii Consiliului Director nu pot fi desemnaţi ca organ de control financiar intern al Asociaţiei.

Art. 24. PERSONALUL ASOCIAŢIEI

Asociaţia poate angaja personal propriu sau colaboratori externi, cu respectarea legislaţiei în vigoare, în baza propunerii Preşedintelui şi în limita bugetului aprobat, cu condiţia aprobării prealabile a Consiliului Director.

Art. 25. DIZOLVAREA ASOCIAŢIEI 

25.1. Dizolvarea Asociaţiei se va face potrivit prevederilor O.G. nr. 26/2000 şi a legislaţiei în vigoare.

25.2. Asociaţia se dizolvă :

a) de drept pentru motivele prevăzute la art. 55(1) din O.G. nr. 26/2000;

b) prin hotărâre judecătorească potrivit art. 56 din O.G. nr. 26/2000;

c) prin hotărârea Adunării Generale.

25.3. În cazul dizolvării Asociaţiei bunurile rămase în urma lichidării nu se pot transmite către persoane fizice. Aceste bunuri vor fi transmise către persoanele juridice membre şi/sau către alte persoane juridice de drept privat sau de drept public cu scop identic sau asemănător, potrivit hotărârii Adunării Generale a membrilor sau a instanţei.

Art. 26. LICHIDAREA ASOCIAŢIEI

26.1. În cazurile de dizolvare mai sus-menţionate, lichidatorii vor fi numiţi prin hotărâre judecătorească, în afară de cazul dizolvării prin hotărârea Adunării Generale, când lichidatorii vor fi numiţi de către Adunarea Generală.

26.2. În toate cazurile, mandatul Consiliului Director încetează o dată cu numirea lichidatorilor.

26.3.  Lichidatorii vor putea fi persoane fizice sau persoane juridice, în condiţiile legii.

26.4. Lichidarea Asociaţiei se va realiza cu respectarea O.G. nr.26/2000 şi a legislaţiei în vigoare.

Art. 27. Personalitatea juridică a Asociaţiei încetează la data radierii acesteia din Registrul Asociaţiilor şi Fundaţiilor.

Art. 28. Asociaţia va avea însemne proprii (ştampilă şi siglă proprie), cont în bancă, iar membri săi îşi vot dovedi apartenenţa pe baza unei legitimaţii.

Art. 29. Prezentul Statut se completează cu prevederile O.G. nr.26/2000.

Prezentul statut s-a întocmit în 6 exemplare în limba română.
CAMERA DE COMERȚ, INDUSTRIE ȘI AGRICULTURĂ TIMIȘ
GEORGICĂ CORNU
SC SOLAR FIRE SRL

DIMECA RADU DRAGOȘ

CONSILIUL JUDEȚEAN TIMIȘ - AGENȚIA DE DEZVOLTARE ECONOMICĂ TIMIȘ

SERGIU BALAȘA

UNIVERSITATEA DE MEDICINA SI FARMACIE "VICTOR BABES" TIMISOARA
DAN- ION GAITA
SC IZOMETAL-MAGELLAN SRL
GEORGICĂ CORNU

ASOCIAȚIA ROMÂNĂ PENTRU PROMOVAREA ENERGIEI REGENERABILE

SORIN SUPURAN

SC ARMAND CONSULTING SRL

MIHAITA OVIDIU
EXPERT CONSULTING SRL

MOCAN MARIAN LIVIU


SC RENTINVEST SRL

VIȘOIU HOREA

CABINET INDIVIDUAL IOANA HAȚEGAN
ANDREEA VIORELA IANCU
ASOCIAȚIA ROMÂNIA PITOREASCĂ

MOROAICĂ CRISTIAN
SC TECTONICS ART SRL

CARMEN NICORICI-CALANCE
SC EE TEST SA
TOMA MIȘCA
SC NORAD SRL
CARLO  MARCHEGIANO

UNIVERSITATEA DE ȘTIINȚE AGRICOLE ȘI MEDICINĂ VETERINARĂ TIMISOARA

RADU SUMALAN
SC AGASI SRL

BALAN MIRCEA

SC ELBA SA

IULIU MEISSNER

SC MIR LEASING SRL

DUMITRESCU FLORIN

SC FI-RI VIGONIA SA

RADU ILIESCU
SC GAUSS SRL

MIRCEA STOIAN
BIROU DE ARHITECTURĂ GEORGE STANCIU

GEORGE STANCIU

SC UZINELE TEXTILE TIMISOARA SA
MILIȚA PLEASCAR


UNIVERSITATEA “POLITEHNICA “ DIN TIMIȘOARA
NICOLAE ROBU 

UNIVERSITATEA DE VEST DIN TIMISOARA
VASILE DOGARU
SC PRO AIR CLEAN SA

NICOLAE STRÎMBEANU
SC DOSETIMPEX  SRL

IOAN SILVIU DOBOSI

